
Nedves típusú AMD-s betegek intravitrealis Eylea injekcióval való kezelésének hosszútávú (2014-2020) eredményei

Célkitűzés: Exsudatív típusú időskori makuladegenerációban szenvedő betegeknél felmértük az intravitrealis aflibercept kezelés hosszú távú funkcionális és anatómiai eredményeit.
Betegek és módszer: 101 beteg (61 nő, 40 férfi, átlagos életkor 78 év) adatait dolgoztuk fel egy egycentrumú (PTE KK Szemészeti Klinika) retrospektív vizsgálatban. Az átlagos követési idő 46,3 hónap volt. A kezelés során a betegek alkalmanként 0,05 ml (2 mg) aflibercept injekciót kaptak az üvegtesti térbe. A funkcionális változást a legjobb korrigált látóélesség alapján, az anatómiai változást a centrális retinavastagság változása alapján mértük fel. A látóélességet ETDRS táblával, a retinavastagságot OCT segítségével határoztuk meg.
Eredmények: A kiindulási legjobb korrigált látóélesség átlagosan 64 betű volt, ami az első év végére 68, a második év végére 66, harmadik év végére 62, negyedik év végére 63, az ötödik év végére 57 betűre változott. A centralis retina vastagság 349 µm-ről 249 µm-re csökkent az első évben, a második év végére 242 µm-re változott, a harmadik év végére 248 µm, a negyedik év végére 238 µm, az ötödik év végére 256 µm-re csökkent. Az évi átlagos injekciószám az első évben 5, a második évben 3, a harmadik évben 3, a negyedik évben 2, az ötödik évben 2 volt. Az aflibercept kezelés első évében a betegek 96%-nál, a második évben 87%-nál, a harmadik évben 79,4%-nál, a negyedik évben 76,7%-nál, az ötödik évben 65,3%-nál volt tapasztalható látóélesség javulás vagy stabilizálódás. Ezzel szemben, a betegeink közül, látóélesség romlást az első évben 4%, a második évben 13%, a harmadik évben 20,6%, a negyedik évben 23,3%, az ötödik évben 34,4% tapasztalt.
Következtetés: Nedves típusú makuladegenerációban szenvedő betegeknél az intravitrealis aflibercept kezeléssel hosszútávon a látóélesség az első 2 évben javítható, a harmadik és negyedik évig gyakorlatilag stabilizálható, majd az ötödik évben kezd kis fokban romlani. A retinavastagság tekintetében azt találtuk, hogy a szemfenéki oedema jelentősen csökken az aflibercept kezelés hatására és ez a csökkenés hosszú távon stabil marad. Az évenként beadott injekciók számának átlagán jól látható, hogy az idő előrehaladtával a betegeknek egyre kevesebb beadott injekcióra van szükségük a sikeres kezeléshez. A nedves típusú AMD diagnózisának felállítása után az intravitrealis aflibercept kezeléssel a betegek életminősége évekig megőrizhető.



